PATVIRTINTA

Gelvonų gimnazijos direktoriaus

2021 m. rugsėjo 1 d. įsakymu Nr. V-62

**MOKINIŲ SOCIALINĖS-PILIETINĖS VEIKLOS ORGANIZAVIMO**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Socialinė-pilietinė veikla (toliau-Veikla) organizuojama vadovaujantis 2021-2022 ir 2022-2023 mokslo metų pagrindinio ir vidurinio ugdymo programų bendrųjų ugdymo planų, patvirtintų Švietimo ir mokslo ministro 2021 m. gegužės 3 d. Nr. V-688 25 punktu.

2. Veikla pagrindinio ugdymo programoje yra privaloma ir siejama su pilietiškumo ugdymu, mokyklos bendruomenės tradicijomis, vykdomais projektais, kultūrinėmis bei socializacijos programomis. Veikla skirta ugdyti praktinius piliečio gebėjimus ir įgyvendinama bendradarbiaujant su savivaldos institucijomis ir visuomeninėmis organizacijomis.

3. Veiklos tikslas - skatinti mokinių socialinį solidarumą ir pilietinį tautinį aktyvumą per visuomenei naudingą veiklą ir stiprinti demokratinę mokyklos kultūrą.

4. Veikla organizuojama atsižvelgiant į mokinių amžiaus tarpsnių ypatumus, per mokslo metus skiriant:

4.1. 5-6 klasių mokiniams - 10 valandas visuomenei naudingos veiklos, kurių 5 valandos veikloms, kurias organizuoja mokykla;

4.2. 7-10 klasių mokiniams - 10 valandų visuomenei naudingos veiklos, kurių 7 valandos veikloms, kurias organizuoja mokykla.

5. Veikla vykdoma ne pamokų metu ir fiksuojama el. dienyne.

6. Klasės auklėtojas el. dienyne, tam skirtame lape, mokslo metų eigoje pažymi duomenis apie kiekvieno mokinio atliktą Veiklą, įrašydamas atliktas valandas.

7. Mokinys per mokslo metus pildo savo socialinės-pilietinės veiklos kortelę ir užpildytą pateikia klasės auklėtojui iki gegužės 20 d. (1 priedas)

8. Jei Veiklą organizavo ne klasės auklėtojas, o administracijos atstovas, pagalbos mokiniui specialistas, bibliotekininkas ar kitas mokyklos darbuotojas, jis informaciją (raštu, el. dienynu) apie mokinio atliktą Veiklą pateikia klasės auklėtojui.

**II SKYRIUS**

**SOCIALINĖS-PILIETINĖS VEIKLOS ORGANIZAVIMO KRYPTYS**

9. Veikla apima šias kryptis: pilietinę, ekologinę, socialinę kryptį ir savanorišką pagalbą.

9.1. Pilietinė kryptis:

9.1.1. dalyvavimas pilietinėse akcijose bei iniciatyvose, mokyklos, miestelio bendruomenės, rajono renginiuose, jų organizavimas; aktyvi veikla mokyklos arba klasės savivaldoje; mokyklos arba klasės metraščio kūrimas; mokyklos/klasės internetinio puslapio kūrimas arba atnaujinimas, mokyklos laikraščio rengimas; atstovavimas mokyklai rajono bei šalies olimpiadose, konkursuose, varžybose;

9.2. Ekologinė kryptis:

9.2.1. dalyvavimas akcijose, ,,Darom“ ir kt., projektinė ekologinė veikla; darbas nevyriausybinėse organizacijose; mokyklos, kabineto, miestelio teritorijos ir aplinkos tvarkymas; parko, gėlynų, kapinių priežiūra;

9.3. Socialinė kryptis:

9.3.1. gerumo akcijos, pagalba pagyvenusiems žmonėms, individuali pagalba mokymosi bei elgesio sunkumų turintiems žemesniųjų klasių mokiniams ar/ir bendraklasiams, draugams, mokyklos, kabineto inventoriaus bei vadovėlių/knygų, metodinių priemonių remontas; budėjimas mokyklos/klasės renginiuose, prevencinėse programose;

9.4. Savanoriška pagalba:

9.4.1. klasių valandėlių ruošimas ir vedimas; renginių organizavimas klasėje, mokykloje, pagalba klasės auklėtojui, dalyko mokytojui organizuojant sportinius, pažintinius, kultūrinius renginius mokykloje; stendų ruošimas, renginių apipavidalinimas, dekoracijų gamyba, mokyklos ir klasės interjero ir eksterjero atnaujinimo darbai, pagalba kt. mokyklos, bibliotekos, seniūnijos darbuotojams, krašto bendruomenei.

**III SKYRIUS**

**REZULTATAI**

10. Numatomi šie Veiklos rezultatai:

10.1. keisis ir formuosis mokinių vertybinės nuostatos;

10.2. pagerės mokinių asmeniniai, socialiniai, komunikaciniai, darbo ir kt. veiklos gebėjimai;

10.3. bus sustiprinta mokyklos bendruomenės savivalda;

10.4. mokiniai išsiugdys norą veikti žmonių gerovei;

10.5. mokiniai labiau pasitikės savimi ir inicijuos kaitą.

**IV SKYRIUS**

**BAIGIAMOSIOS NUOSTATOS**

11. Mokinys gali pasirinkti ir savarankiškai atlikti socialinę-pilietinę veiklą. Tai mokinio pasirinkta ir mokyklos rekomenduojama veikla, kuri gali būti vykdoma pažintinės ir kultūrinės veiklos metu; savo Veiklos įrodymus mokinys gali kaupti pats savo aplanke.

12. Mokiniams, kurie be pateisinamos priežasties nedalyvauja nepamokinės (pažintinės, kultūrinės) veiklos dienoje, skiriamos papildomos socialinės valandos (tiek valandų, kiek valandų veikla vyko tą dieną).

13. Mokinys į aukštesnę klasę keliamas, kai jis turi teigiamus metinius dalykų įvertinimus ir atlikęs reikiamą socialinės veiklos valandų skaičių.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Širvintų r. Gelvonų gimnazijos

socialinės-pilietinės veiklos organizavimo

tvarkos aprašo 1 priedas

**Širvintų r. Gelvonų gimnazija**

**Socialinės-pilietinės veiklos apskaitos lapas**

**Klasė \_\_\_\_\_\_\_\_**

**Mokinio(-ės) vardas, pavardė\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |  |  |
| --- | --- | --- | --- |
| **Data** | **Socialinės-pilietinės veiklos aprašymas** | **Valandų skaičius** | **Veiklos koordinatoriaus vardas, pavardė, parašas** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  | **VISO:** |  |  |

**Klasės auklėtojas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**